钦定古今图书集成/明伦汇编/氏族典/第206卷 > 高斗枢
## 钦定古今图书集成/明伦汇编/氏族典/第206卷 > 高斗枢

按《明外史余应桂传》：“高斗枢，字象先，鄞人。崇祯元年，
举进士，授刑部主事。坐议巡抚耿如杞狱，与同列四
人下诏狱。寻复官，进员外郎，稍迁荆州知府，长沙兵
备副使。累迁按察使，守郧阳。十四年，郧被寇，斗枢令
游击王光恩及弟光兴扼之，战频捷，贼不敢犯。十五
年，李自成陷襄阳、均州，攻郧阳四日而去。十七年正”
月，自成攻郧，斗枢遣人入均州，烧其蓄积，贼乏食而
退。当是时，湖南北十四郡皆陷，独郧在。自十五年冬，
抚治王永祚被逮，连命李乾德、郭景昌代之，路绝不
能至。中朝谓郧已陷，不复设抚治。十六年夏，斗枢上
《请兵疏》，始知郧存。众议即任斗枢，而陈演与之有隙，
乃擢知府徐启元为右佥都御史任之，加斗枢太仆
少卿，路阻，亦不能达。是年二月，朝议设汉中巡抚兼
督川北军务，擢斗枢右副都御史以往，朝命亦不达。
至三月，始闻太仆之命，即以军事付启元。七月而北
都变闻，并闻汉中之命地巳失，不可往。福王立移斗
枢巡抚湖广，以道路不通，斗枢不闻也。国变后数年，
还家卒。